Oud-spoorwegpolisie hou reünie op Despatch | News24
Oud-spoorwegpolisie hou reünie op Despatch
;Hannes Slabbert by van sy SAS spoorwegpolisie-memorabilia in sy huis op Despatch. Foto:HEILIE COMBRINCK
TREINE ry nie meer soos hulle vroeër jare gery het nie en baie stasies is tot niet, maar die glorie van die destydse Suid-Afrikaanse Spoorweë leef nog voort in herhinneringe en vertellinge van oud-spoorwegpolisielede.
'n Reünie vir Suid-Afrikaanse Spoorweg Polisie word op 9 Februarie vanaf 09:30 by die Despatch Dienssentrum gehou.
Dit word gereël deur Hannes Slabbert (82) wat destyds as 'n brigadier uit dié polisie- diens getree het. Hy het terwyl hy in die spoorwegpolisie was, kruis-en-dwars oor die land en selfs in Namibië diens gedoen en 23 keer van huise verwissel. Op 'n stadium toe hy in Durban diens gedoen het was hy in beheer van 4 000 spoorwegpolisie-reserviste.
"Daar is nie baie van ons oor nie en manne gaan van regoor die land kom na dié reünie. Al wat op die program is, is kuier en nogmaals kuier. Natuurlik ook lekker eet," sê Slabbert, wat in 1954 by die spoorwegpolisie aangesluit het.
"As ek so na die besprekings kyk lyk dit vir my ek gaan die oudste ou daar wees. Die oudste lewende Sporie, Lukas Beukes is 90, maar hy sal nie reünie toe kom nie. 'Triplple J' van Vuuren, 'n destydse kommissaris van die spoorwegpolisie, was die oudste lid op 97, maar hy is verlede jaar oorlede."
Volgens Slabbert is die spoorwegpolisie destyds gestig omdat die gewone polisie nie dié diens ook kon behartig nie.
"In die 1950s het die Suid-Afrikaanse Spoorweë geblom en eenvoudig ontplof wat uitbreiding en werksvoorsiening betref. Daar was 'n stasie op omtrent elke dorp regoor die land en waar 'n stasie was, was daar spoorwegpolisie.
"Diefstal was groot. Later jare toe ek in die Baai 'n kaptein by die speuroffisiere was het ons ook heelwat moord- en bedrogsake gedoen," sê Slabbert.
Maar bedrog en omkopery binne die spoorwegpolisiediens was in daardie jare ongeken.
"Daar was soveel dissipline. Kyk, waar dissipline wegval is daar nie orde nie. Destyds met ons opleiding by die depot in Kroonstad is dit in ons ingedril ... eerlikheid, eerlikheid, eerlikheid," sê Slabbert.
Die spoorwegpolisie is in 1986 ontbind en die heel eerste spoorwegpolisie-reünie was in Port Elizabeth gehou in 1995. Dit is die derde reünie, sedert die diens beëindig is, wat eersdaags gehou word.
Vir meer inligting oor die reünie bel Hannes Slabbert by 041 933 4404 of 081 592 2528. Bevestiging van bywoning moet voor Woensdag, 30 Januarie gedoen word.